齊齊哈爾

齊齊哈爾係中華人民共和國黑龍江省一個城市，位置喺黑龍江省西部、同內蒙古同吉林交界地區，人口553.7萬，面積4.25萬 km²，係黑龍江省第二大城市，係黑龍江省西部地區、內蒙古東北部地區、吉林西北部地區嘅政治、經濟、文化中心。主要民族係漢族，人數較多嘅少數民族有滿族、朝鮮族、蒙古族、回族、達斡爾族。

齊齊哈爾市名嚟自達斡爾語，意思係邊疆或者天然牧場。齊齊哈爾又叫做「鶴城」，因為國內著名濕地之一扎龍自然保護區就喺呢度，有幾十種鶴而出名。

史 
齊齊哈爾係東北石油工業城市中最早建城嘅城市之一，喺金朝初建老城，到康熙三十年建新城。中華民國時期，齊齊哈爾一直係黑龍江省省會。滿洲國成立之後，設立「龍江省」，齊齊哈爾做省會，喺1931年到1945年日本人統治下急速發展。光復之後，齊齊哈爾做過新嘅嫩江省、黑嫩省、黑龍江省省會。1954年黑龍江省會搬去哈爾濱，齊齊哈爾做咗省轄市。

2003年發生咗喺抗日戰爭時日軍遺留化學武器洩漏嘅事件，死咗一個人，引發中國反日情緒。

名 
「齊齊哈爾」呢個名源自東北嘅遊牧民族語言，意思都同「邊疆」或者「牧場」相關。喺遼代有「濟沁哨所」呢個名，「齊齊」係濟沁諧音，取名自濟沁河，「哈爾」即係「哈日」，喺契丹話有「防衞」嘅含義，引申到軍事就係「哨所」。之後嘅文獻分別有金代女真話嘅「龐葛」、元代蒙古話嘅「別茄爾」、清代達斡爾話「奇奇嘎熱」、「習氣哈克」、「奇察哈喱」、「喜扎嘎日」之類嘅諧音同埋滿文「哲陳嘎拉」嘅轉音，意思都同上述嘅一樣。

沿革 
夏商周三代屬索離國，秦漢屬扶餘國，魏晉南北朝屬鮮卑同豆莫簍，隋唐屬室韋都督府，遼代分屬上京路同東京路，金代分屬蒲峪路同烏古迪烈統軍司。元代屬遼陽行中書省嘅開元路同水達達路，明代先歸大寧都指揮使司、後屬奴兒干都司福余衞。
齊齊哈爾建城於金朝初年，當時呢度住住室韋部落。天會三年二月，金太宗將龐葛城分賜烏古、敵烈兩部，《東北歷代疆域史》同《黑龍江古代簡史》都話龐葛城就係齊齊哈爾，呢個古城遺跡而家喺梅里斯。
清初呢度屬盛京內務府，無耐歸寧古塔將軍。1674年由於沙俄壓境，將吉林水師駐喺呢度。1683年改屬黑龍江將軍。
1685年設卜奎驛站，逐漸成爲黑龍江西部諸驛站嘅中心，發展成居民區。
1691年卜奎站起齊齊哈爾城，授權索倫總管瑪布岱副都統銜負責建城事宜。
1699年黑龍江將軍駐地搬來呢度，直到清末都係黑龍江將軍駐地，由齊齊哈爾副都統管轄。
1905年設黑龍江分巡道同下屬嘅黑水廳，接管齊齊哈爾，遞年，裁撤齊齊哈爾副都統。
1907年清廷廢黑龍江將軍，改設黑龍江行省，黑水廳改爲龍江府，齊齊哈爾由省垣巡警局同龍江府管轄。之後一直到民國，齊齊哈爾都係黑龍江嘅省城。
1931年11月19號齊齊哈爾畀日軍佔領。成立滿洲國後，設龍江省，佢做省城；1936年設齊齊哈爾市，係設市開始。
1945年光復，做過嫩江省、黑嫩省、黑龍江省嘅省城；1954年黑龍江省城從齊齊哈爾搬去哈爾濱，從此成爲省轄市。

地理 
齊齊哈爾喺松嫩平原上邊，嫩江中游，嫩江貫穿全市。齊齊哈爾位於黑、吉、蒙嘅交界，東邊係大慶、綏化，南邊係吉林嘅白城，西邊係內蒙古嘅呼倫貝爾，北邊係黑河、大興安嶺地區。經緯處於東經122到126度、北緯45到48度之間。離黑龍江省城哈爾濱359公里，離綏化328公里，離白城282公里，離海拉爾524公里，離黑河483公里。

齊齊哈爾面積42469平方公里，地勢平坦，海拔處於200到500米之間，平均海拔146米，境內最高海拔415米。地質上屬新華夏系第二沉降帶同第三隆起帶嘅交接位，嫩江大斷裂穿過成個平原。地勢北高南低，北面同東面係小興安嶺南麓，中部同南部係嫩江嘅沖積平原。

2017年總人口553.7萬，以漢族為主，有滿族、達斡爾族、蒙古族、回族、鄂溫克族、朝鮮族等少數民族。按總人口來計，係黑龍江省第二大城市，入列中國13個「較大的市」。

土地 
齊齊哈爾嘅泥主要有暗棕壤、黑土、黑鈣土、草甸土、沼澤土、草甸鹼土、砂土。齊齊哈爾大部分嘅土地有有熱量高、透性好、質地輕、地勢平嘅優點。

水利 
齊齊哈爾有170幾條河涌同800幾個湖泊，主要嘅河有嫩江、諾敏河、雅魯河、罕達罕河、烏裕爾河、音河。齊齊哈爾嘅入境水總量豐富，地下水嘅含水層有15處，喺平原潛水分佈區，含水層嘅調蓄能力強，補給充沛，兼埋藏淺，方便開發。齊齊哈爾嘅江河水質良好，地下水達飲用水要求。

礦產 
齊齊哈爾嘅礦產資源多，已發現5大類47個品種嘅礦藏。其中非金屬礦藏有四大類19個品種，總儲量139億立方米，儲量大嘅有石英砂、石灰石、大理石、火山石、沸石、麥飯石、玄武岩、花崗岩、硅藻土、膨潤土。而市區附近發現儲量可觀嘅石油、天然氣資源。

氣候 
齊齊哈爾屬溫帶大陸性季風氣候，四季分明，春季乾旱風大，夏季悶熱多熱，秋短打霜早，冬長乾寒。南部屬溫暖乾旱農業氣候區、中部屬溫和半乾旱農業氣候區、北部屬溫涼半濕潤農業氣候區。

年均氣溫0.7到4.2℃之間，1月平均氣溫−18.6℃，7月平均氣溫23.2℃，南北均溫相差3.5℃左右。年均無霜期122到151日。年輻射量每平方厘米110至120千卡，同長江中下游相似，生長期嘅輻射量係每平方厘米65至67千卡。 

年日照時數喺2600至2900個鐘之間，生長期日照時數喺1300至1350個鐘之間。 

年降水量喺400至550毫米之間，生長期降水量一般喺350至480毫米之間，佔全年降水量85%以上。 

齊齊哈爾氣候好嘅在於輻射充裕，雨熱同季，衰嘅係旱、澇、低溫、霜期早、風大，喺唔同年份同轄內唔同地區呢啲災害對農業嘅損害程度都有所唔同。

政區

轄下變動年表

齊齊哈爾市 
1949年10月1號，中華人民共和國黑龍江省齊齊哈爾市成立，以數字起名設五個區
11月5號，五個區都出部分成立農村區
1951年7月，龍江縣畀咗部分去農村區
9月6號，龍江再畀多部分去農村區
11月13號，富裕縣畀部分去農村區
12月13號，重新劃市區，最後變成數字安名嘅六個區，農村區改名郊區
1952年8月18號，郊區分出部分成立臥牛吐達斡爾族自治區
1954年9月15號，龍江畀出部分分別入郊區、臥牛吐

齊齊哈爾市、嫩江專區 
1954年10月21號，嫩江專區成立，下轄嫩江縣、訥河縣、林甸縣、富裕縣、龍江縣、甘南縣、景星縣、泰來縣、依安縣、杜爾伯特旗
10月26號，郊區解散，分成富拉爾基區、昂昂溪區、榆樹屯區、達呼店區、虎爾虎拉區
12月11號，六區同五區部分合爲鐵東區，二區同三區部分合爲永定區，四區同一區部分以及三區餘部合爲龍沙區，一區餘部同五區餘部以及榆樹屯區部分合爲北關區
1956年3月5號，青岡縣、安達縣、明水縣、克山縣、克東縣、拜泉縣併入嫩江專區
6號，景星併入龍江
10月10號，杜爾伯特旗改爲縣，變成杜爾伯特蒙古族自治縣
11月2號，榆樹屯、達呼店、虎爾虎拉、臥牛吐合併成梅里斯達斡爾族自治區
1958年1月30號，北關畀咗部分去鐵東，龍沙畀咗部分去永定，北關淨低部分併到龍沙
5月3號，嫩江專區富裕縣畀咗部分去梅里斯
6月27號，齊齊哈爾市併入嫩江專區，變成縣級市；另有綏化專區北安縣、德都縣併入專區

嫩江專區 
1958年9月5號，德都併入北安
1960年1月7號，北安升爲縣級市，即北安市
5月12號，齊齊哈爾重新變成地級市；安達、明水、青岡畀咗松花江專區；北安畀咗黑河專區；淨低嘅縣畀曬齊齊哈爾。嫩江專區撤銷。

齊齊哈爾市 
1960年5月12號，嫩江專區解散，齊齊哈爾市重新變成地級市，接管專區嘅嫩江、訥河、林甸、富裕、龍江、甘南、泰來、依安、杜爾伯特、克山、克東、拜泉。
22號，龍江畀咗部分入齊齊哈爾市內
1961年8月30號，設龍沙區、鐵鋒區、建華區、富拉爾基區、昂昂溪區、華安區、郊區
10月7號，嫩江專區恢復，齊齊哈爾接管嘅縣畀返曬專區
12號，齊齊哈爾再次降爲專區嘅縣級市

嫩江專區 
1961年10月7號，嫩江專區恢復，收返齊齊哈爾市嘅嫩江、訥河、林甸、富裕、龍江、甘南、泰來、依安、杜爾伯特、克山、克東、拜泉
12號，齊齊哈爾市降爲縣級市，編入專區
1964年1月15號，齊齊哈爾市又恢復爲地級市

齊齊哈爾市、嫩江專區 
1964年1月15號，齊齊哈爾市恢復爲地級市，成立龍沙區、鐵東、永定、富拉爾基區、昂昂溪、華安
1965年12月28號，鐵東改名爲鐵鋒、永定改名爲建華區、華安分出部分成立郊區

齊齊哈爾市、嫩江地區 
1968年，嫩江專區改名爲嫩江地區
11月4號，昂昂溪併入郊區
1970年3月5號，恢復昂昂溪區
4月1號，嫩江畀咗黑河地區
1974年7月2號，郊區畀咗部分去鐵鋒區
1980年3月1號，郊區改名爲梅里斯區
1983年12月24號，華安改名爲碾子山區
1984年12月15號，地區併入齊齊哈爾市。

齊齊哈爾市 
1984年12月15號，嫩江地區併入齊齊哈爾市，接管地區嘅訥河、林甸、富裕、龍江、甘南、泰來、依安、杜爾伯特、克山、克東、拜泉
1988年7月11號，梅里斯區改名爲梅里斯達斡爾族區
1992年8月21號，林甸、杜爾伯特畀咗大慶市
9月2號，訥河升爲縣級市做訥河市

景點

、攷